Nabukodonosor iwaqqaf statwa tad-deheb Is-sultan Nabukodonosor għamel statwa tad-deheb, li l-għoli tagħha kien ta' sittin driegħ u l-wisa' tagħha sitta, u waqqafha fil-wita ta' Dura fil-provinċja ta' Babilonja. U s-sultan Nabukodonosor bagħat jiġma' s-satrapi, il-prefetti, il-gvernaturi, il-kunsillieri, it-teżorieri, l-imħallfin, l-avukati, u s-setgħat kollha tal-provinċja biex jiġu għad-dedikazzjoni tal-istatwa li waqqaf is-sultan Nabukodonosor, u qagħdu quddiem l-istatwa li kien waqqaf Nabukodonosor. Imbagħad is-satrapi, il-prefetti, il-gvernaturi, il-kunsillieri, it-teżorieri, l-imħallfin, l-avukati, u s-setgħat kollha tal-provinċja nġabru għad-dedikazzjoni tal-istatwa li waqqaf Nabukodonosor; u qagħdu quddiem l-istatwa li kien waqqaf Nabukodonosor. U wieħed ħabbar beda jaqra b'leħen għoli: "Popli, ġnus u ilsna, għalikom huma dawn l-ordnijiet: Meta tisimgħu l-leħen tal-kornu, tal-fifra, taċ-ċetra, tal-arpa, tas-salterju, taż-żaqq u ta' kull xorta oħra ta' mużika, inżlu fl-art u agħtu qima lill-istatwa tad-deheb li waqqaf is-sultan Nabukodonosor. U jekk xi ħadd ma jinxteħetx fl-art u ma jagħtihiex qima, minnufih ikun mixħut f'nofs forn ta' nar iħeġġeġ." Għalhekk, malli l-popli kollha semgħu l-leħen tal-kornu, tal-fifra, taċ-ċetra, tal-arpa, tas-salterju, taż-żaqq u ta' kull xorta ta' mużika, il-popli kollha, il-ġnus u l-ilsna, inxteħtu fl-art u taw qima lill-istatwa tad-deheb li waqqaf is-sultan Nabukodonosor. Il-Lhud mixlija u kkundannati Għalhekk dak iż-żmien xi wħud mill-Kaldin resqu u xlew lil-Lhud; u qabdu u qalu lis-sultan Nabukodonosor: "Sultan, jalla tgħix għal dejjem! Int, sultan, ħriġt digriet biex kull min jisma' l-leħen tal-kornu, tal-fifra, taċ-ċetra, tal-arpa, tas-salterju, taż-żaqq, u ta' kull xorta oħra ta' mużika, jinxteħet fl-art u jagħti qima lill-istatwa tad-deheb, u li kull min ma jinxteħitx fl-art u ma jagħtix qima, ikun mixħut f'nofs forn ta' nar iħeġġeġ. Issa hemm xi Lhud, li int qegħedthom fuq is-servizz pubbliku tal-provinċja ta' Babilonja, jiġifieri Sidrak, Mesak u Għabednegu, u dawn in-nies ma semgħux minnek u mid-digrieti tiegħek, sultan; mhumiex jaqdu lil allatek u mhumiex jagħtu qima lill-istatwa tad-deheb li int waqqaft." Imbagħad Nabukodonosor, b'għadab u saħna fuqu, ordna li jinġiebu quddiemu Sidrak, Mesak u Għabednegu; u lil dawn in-nies ġabuhom quddiem is-sultan. Nabukodonosor qabad u qalilhom: "Sirak, Mesak, u Għabednegu, jaqaw għamiltu l-ħsieb li ma taqdux 'l allati u li ma tqimux l-istatwa tad-deheb li jiena waqqaft? Issa, ara, intomx lesti li tinxteħtu fl-art, u tqimu l-istatwa li jiena għamilt, malli tisimgħu d-daqq tal-kornu, tal-fifra, taċ-ċetra, tal-arpa, tas-salterju, taż-żaqq, u ta' kull xorta oħra ta' mużika? Għax jekk ma tqimuhiex, tkunu minnufih mixħutin f'nofs forn ta' nar iħeġġeġ. U liema hu dak alla li se jeħliskom minn idejja?" Sidrak, Mesak u Għabednegu wieġbu lis-sultan u qalulu: "Nabukodonosor, aħna m'għandniex għalfejn inweġbuk fuq din il-ħaġa. Jekk inhu tassew hekk, Alla tagħna, li aħna nqimu, jista' jeħlisna minn idejk, O Sultan! U mqar jekk le, kun af, sultan, li allatek m'aħniex se naqduhom, u l-istatwa tad-deheb li int waqqaft m'aħniex se nqimuha." Imbagħad Nabukodonosor imtela bil-korla, u l-bixra ta' wiċċu tbiddlet kontra Sidrak, Mesak u Għabednegu; u, bħala tweġiba, ordna li jqabbdu forn seba' darbiet isħan mis-soltu, u ried li xi rġiel b'saħħithom mill-armata tiegħu jorbtu 'l Sidrak, 'il Mesak u 'l Għabednegu, u jixħtuhom ġol-forn tan-nar iħeġġeġ. Imbagħad lil dawn in-nies rabtuhom bil-ħwejjeġ b'kollox: imnatar, qomos, trabant, u lbies ieħor, u xeħtuhom f'nofs il-forn bin-nar iħeġġeġ. Minħabba f'hekk, billi l-ordni tas-sultan kien sod u l-forn imqabbad ħafna, l-ilsna tan-nar qatlu lill-irġiel li kienu qegħdin iwaddbu fih lil Sidrak, 'il Mesak u 'l Għabednegu; dawn it-tlieta min-nies, Sidrak, Mesak u Għabednegu, waqgħu marbutin f'nofs il-forn tan-nar iħeġġeġ. Kantiku ta' Għażarija fil-forn U huma bdew miexja qalb l-ilsna tan-nar, ifaħħru 'l Alla u jbierku l-Mulej . Imbagħad Għażarija waqaf f'nofs in-nar, fetaħ fommu u talab u qal: "Imbierek int, Mulej, Alla ta' missirijietna, ta' min ifaħħrek ħafna, u ismek hu msebbaħ għal dejjem. Għax int ġust f'dak kollu li għamiltilna: kulma għamilt hu sewwa, triqatek kollha dritti, u l-ġudizzji tiegħek huma s-sewwa. Int għamilt ħaqq ġust f'dak kollu li ġibtilna fuqna, u fuq Ġerusalemm, il-belt qaddisa ta' missirijietna, għax dan kollu ġibtu fuqna fis-sewwa u l-ħaqq, minħabba fi dnubietna. Għax dnibna u għamilna ħażin meta tlaqna lilek; dnibna wisq ma smajniex mil-liġi u l-kmandamenti tiegħek, ma ħarisnihomx u ma żammejnihomx kif ordnajtilna għall-ġid tagħna. B'hekk int kulma ġibt fuqna u għamiltilna, għamiltu b'ħaqq fis-sewwa. Int tlaqtna f'idejn l-għedewwa tagħna, nies bla liġi u ħżiena mill-agħar, u f'idejn sultan bla ħaqq, l-agħar wieħed fuq l-art. U llum ma nissugrawx niftħu fommna; il-mistħija u l-għajb waqgħu fuq dawk li jaqdu u jqimu lilek. Minħabba f'ismek, la titlaqniex għalkollox, la tħassarx il-patt tiegħek; la twarrabx ħnientek minn fuqna, minħabba f'Abraham, il-maħbub tiegħek, minħabba f'Iżakk, il-qaddej tiegħek, u minħabba f'Iżrael, il-qaddis tiegħek. Lilhom int kont wegħedt nisel bla għadd, daqs il-kwiekeb tas-sema u r-ramel ta' xatt il-baħar. Għax aħna, Mulej, sirna l-iżgħar fost il-ġnus, u minħabba fi dnubietna illum aħna ċċekkinna fid-dinja kollha. U bħalissa la hemm iżjed prinċep, la profeta u lanqas mexxej; la hemm offerta tal-ħruq u lanqas sagrifiċċju, la offerta u lanqas inċens, u lanqas baqa' mkien fejn noffrulek l-ewwel frott tagħna, jew fejn nitolbuk ħniena. Madankollu, b'qalbna niedma u ruħna mċekkna, jalla nkunu ningħoġbu quddiemek, qisna b'sagrifiċċji tal-ħruq ta' nagħaġ u barrin, qisna b'eluf ta' ħrief imsemmna; ħa jkun hekk illum is-sagrifiċċju tagħna quddiemek, u jalla nimxu għalkollox warajk, għax xejn ma jitħawdu dawk li jittamaw fik. U issa b'qalbna kollha nimxu warajk, nibżgħu minnek u nfittxu lilek. Twaqqgħalniex wiċċna fl-art, iżda ġib ruħek magħna skont il-ħlewwa u l-kobor ta' ħnientek. Eħlisna skont l-għemejjel tiegħek tal-għaġeb, u sebbaħ, Mulej, lil ismek. Ħa jitħawdu dawk kollha li jagħmlu d-deni lill-qaddejja tiegħek; ħa jaqgħu fl-għajb, ħa titneħħielhom setgħethom kollha u titkissrilhom il-qawwa tagħhom, ħa jkunu jafu li int waħdek Alla, imsebbaħ fuq kollha kemm hi l-art. Il-qaddejja tas-sultan li xeħtuhom fin-nar baqgħu jkebbsuh dejjem iżjed u jitfgħu fih nafta, żift, stoppa u zkuk, hekk li l-ilsna tan-nar għollew mill-forn sa disgħa u erbgħin driegħ, u n-nar infirex u ħaraq lil dawk il-Kaldin li kienu jinsabu madwar il-forn. Imma l-anġlu tal-Mulej niżel fil-forn maġenb Għażarija u sħabu; huwa warrab l-ilsna tan-nar mill-forn u għamlilhom f'nofs il-forn bħal żiffa niedja tfewweġ; u xejn ma messhom in-nar, anqas weġġagħhom jew dejjaqhom. Kantiku tat-tliet żgħażagħ Imbagħad it-tlieta, b'leħen wieħed, bdew ifaħħru, isebbħu u jbierku 'l Alla fil-forn, u jgħidu: "Imbierek int, Mulej, Alla ta' missirijietna, ta' min ifaħħrek u jgħollik fuq kollox għal dejjem. Imbierek ismek, qaddis u msebbaħ, ta' min ifaħħru sewwa u jgħollih fuq kollox għal dejjem. Imbierek int fit-tempju tas-sebħ imqaddes tiegħek, ta' min jgħollik u jsebbħek fuq kollox għal dejjem. Imbierek int li qiegħed fuq il-kerubini, li ħarstek tinfed l-abbissi, ta' min ifaħħrek u jsebbħek fuq kollox għal dejjem. Imbierek int fuq it-tron ta' saltnatek, ta' min ifaħħrek u jsebbħek fuq kollox għal dejjem. Imbierek int fil-wisa' kollu tas-sema, ta' min jgħollik u jsebbħek fuq kollox għal dejjem. Bierku, għemejjel kollha tal-Mulej, il-Mulej, faħħruh u għolluh fuq kollox għal dejjem. Bierku, anġli tal-Mulej, il-Mulej, faħħruh u għolluh fuq kollox għal dejjem. Bierku, smewwiet, il-Mulej, faħħruh u għolluh fuq kollox għal dejjem. Bierku, ilmijiet kollha ta' fuq is-sema, il-Mulej, faħħruh u għolluh fuq kollox għal dejjem. Bierku, setgħat kollha, il-Mulej, faħħruh u għolluh fuq kollox għal dejjem. Bierku, xemx u qamar, il-Mulej, faħħruh u għolluh fuq kollox għal dejjem. Bierku, kwiekeb tas-sema, il-Mulej, faħħruh u għolluh fuq kollox għal dejjem. Bierku, xita u nida kollha, il-Mulej, faħħruh u għolluh fuq kollox għal dejjem. Bierku, irjieħ kollha, il-Mulej, faħħruh u għolluh fuq kollox għal dejjem. Bierek, nar u sħana, il-Mulej, faħħruh u għolluh fuq kollox għal dejjem. Bierek, bard u ksieħ, il-Mulej, faħħruh u għolluh fuq kollox għal dejjem. Bierku, nida u borra, il-Mulej, faħħruh u għolluh fuq kollox għal dejjem. Bierku, silġ u bard, il-Mulej, faħħruh u għolluh fuq kollox għal dejjem. Bierku, ġlata u silġ, il-Mulej, faħħruh u għolluh fuq kollox għal dejjem. Bierku, iljieli u ġranet, il-Mulej, faħħruh u għolluh fuq kollox għal dejjem. Bierku, dawl u dlam, il-Mulej, faħħruh u għolluh fuq kollox għal dejjem. Bierku, beraq u sħab, il-Mulej, faħħruh u għolluh fuq kollox għal dejjem. Ħa tbierek l-art il-Mulej, ħa tfaħħru u tgħollih fuq kollox għal dejjem. Bierku, muntanji u għoljiet, il-Mulej, faħħruh u għolluh fuq kollox għal dejjem. Bierku, kulma jinbet fl-art, il-Mulej, faħħruh u għolluh fuq kollox għal dejjem. Bierku, għejun, il-Mulej, faħħruh u għolluh fuq kollox għal dejjem. Bierku, ibħra u xmajjar, il-Mulej, faħħruh u għolluh fuq kollox għal dejjem. Bierku, ħut kbir u kulma jżiġġ fl-ilma, il-Mulej, faħħruh u għolluh fuq kollox għal dejjem. Bierku, tjur kollha tal-ajru, il-Mulej, faħħruh u għolluh fuq kollox għal dejjem. Bierku, bhejjem selvaġġi u mansi kollha, il-Mulej, faħħruh u għolluh fuq kollox għal dejjem. Bierku, ulied il-bnedmin, il-Mulej, faħħruh u għolluh fuq kollox għal dejjem. Bierek, Iżrael, il-Mulej, faħħruh u għolluh fuq kollox għal dejjem. Bierku, qassisin tal-Mulej, il-Mulej, faħħruh u għolluh fuq kollox għal dejjem. Bierku, qaddejja tal-Mulej, il-Mulej, faħħruh u għolluh fuq kollox għal dejjem. Bierku, spirti u rwieħ tal-ġusti, il-Mulej, faħħruh u għolluh fuq kollox għal dejjem. Bierku, qaddisin u intom ta' qalbkom umli, il-Mulej, faħħruh u għolluh fuq kollox għal dejjem. Bierku, Ħananija, Għażarija u Misael, il-Mulej, faħħruh u għolluh fuq kollox għal dejjem. Għax hu salvana minn Art l-Imwiet, ħelisna minn id il-mewt, salvana minn ġo nofs il-forn ta' nar iħeġġeġ, ħelisna minn qalb l-ilsna tan-nar. Roddu ħajr lill-Mulej, għax hu tajjeb, għax it-tjieba tiegħu għal dejjem. Bierku 'l Alla tal-allat, intom ilkoll li tqimu l-Mulej, faħħruh u roddulu ħajr, għax it-tjieba tiegħu għal dejjem. Is-sultan jagħraf l-għaġeb li sar ( ) Imbagħad is-sultan Nabukodonosor stagħġeb u qam minnufih, u qabad u qal lill-kunsillieri tiegħu: "Mhux tlieta kienu l-irġiel li xħetna marbutin fil-forn tan-nar?" Wieġbu lis-sultan u qalulu: "U żgur, sultan!" ( ) Iżda hu raġa' u qal: "Din x'biċċa hi! Jiena qiegħed nara erbat irġiel, maħlulin u mexjin fil-forn tan-nar, u r-raba' wieħed qisu xi wild l-allat !" ( ) Imbagħad Nabukodonosor resaq lejn il-bieb tal-forn tan-nar iħeġġeġ, u qabad u qal: "Sidrak, Mesak u Għabednegu, qaddejja ta' Alla l-Għoli, oħorġu u ejjew hawn!" Imbagħad Sidrak, Mesak u Għabednegu ħarġu minn ġo nofs in-nar. ( ) Imbagħad is-satrapi, il-prefetti, il-gvernaturi, u l-kunsillieri tas-sultan inġabru biex jaraw lil dawk l-irġiel li n-nar ma kellu ebda setgħa fuq ġisimhom, u li xagħar rashom ma nħaraqx, l-imnatar tagħhom ma ntmessux, u li ebda riħa ta' ħruq ma kienet tinxtamm fuqhom. ( ) Nabukodonosor qabad u qal: "Imbierek Alla ta' Sidrak, Mesak u Għabednegu, li bagħat l-anġlu tiegħu u ħeles lill-qaddejja tiegħu li ttamaw fih u kisru l-ordni tas-sultan, u taw ħajjithom biex ma jaqdux u ma jqimux alla ieħor ħlief lil Alla tagħhom. ( ) Mela nagħti dan id-digriet: kull poplu, ġens u lsien li jonqsu bi kliemhom kontra Alla ta' Sidrak, Mesak u Għabednegu, isiru bċejjeċ, u djarhom isiru ħerba ladarba ma hemmx alla ieħor li għandu ħila jagħti ħelsien bħal dan." ( ) Imbagħad is-sultan lil Sidrak, Mesak u Għabednegu tahom uffiċċju ogħla fil-provinċja ta' Babilonja. Nabukodonosor imwissi f'ħolma ( ) Is-sultan Nabukodonosor lill-popli; ġnus u ilsna, kull fejn jgħammru fuq l-art: jalla s-sliem tagħkom joktor! ( ) Għoġobni nxandar is-sinjali u l-għeġubijiet li Alla l-Għoli għamel miegħi . ( ) Kemm huma kbar is-sinjali tiegħu, u kemm huma qawwija għeġubijietu! Saltnatu saltna ta' dejjem, u ħakmietu minn nisel għal nisel!